C 495/8

Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2021/C 495/06)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia.

JEDINSTVENI DOKUMENT

„Aceite del Bajo Aragón”

EU br.: PDO-ES-0118-AM01 – 10. veljače 2020..

☒ ZOI ☐ ZOZP

1. Naziv (nazivi) [ZOI-ja ili ZOZP-a]

„Aceite del Bajo Aragón”

2. Država članica ili Treća Zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. – Ulja i masti (maslac, margarin, ulje itd.)

3.2. Opis proizvoda na koji se odnosi naziv iz točke 1.

„Aceite del Bajo Aragón” naziv je ekstra djevičanskog maslinovog ulja proizvedenog od maslina sorti Empeltre, Arbequina i Royal koje se uzgaja, obrađuje i pakira na području proizvodnje, prerade i pakiranja iz specifikacije proizvoda.

Smiju se upotrebljavati isključivo sorte maslina Empeltre, Arbequina i Royal. Najmanje 80 % upotrijebljenih maslina mora biti sorte Empeltre zato što ta sorta prevladava na području proizvodnje i zbog tradicionalnih svojstava proizvoda. Ostale sorte ne smiju činiti više od 20 % upotrijebljenih maslina.

Ulja s oznakom izvornosti „Aceite del Bajo Aragón” moraju biti u kategoriji ekstra djevičanskih ulja i imati sljedeća svojstva:

Organoleptička svojstva:

Izgled Proziran, bez tragova filma, zamućenosti ili onečišćenja koji bi narušili prozirnost ulja Boja Žuta, od zlatnožute do boje starog zlata Okus Voćan na početku sezone, s okusom koji blago podsjeća na badem; nije gorak, blago je slatkast i oštar Potrebna minimalna ocjena ocjenjivačke komisije Svrstavanje u kategoriju „ekstra djevičanskog maslinovog ulja”

Fizička i kemijska svojstva:

Maksimalna kiselost (% oleinske kiseline): ≤ 0,80

Maksimalna vrijednost peroksidnog broja (mEq O2/kg): 20

Maksimalan K270 (nm): 0,15

Maksimalan K232 (nm): 2,00

Maksimalan udio vlage i hlapljive tvari (%): 0,15

Maksimalan udio nečistoća (%): 0,10

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovina koja se upotrebljava za proizvodnju ulja „Aceite del Bajo Aragón” jesu masline sorti Empeltre, Arbequina i Royal uzgojene na zemljopisnom području definiranom u točki 4.

3.4. Posebni proizvodni postupci koji se moraju provesti na određenom zemljopisnom području

Uzgoj maslina i proizvodnja ulja moraju se odvijati isključivo na zemljopisnom području iz točke 4.

Masline iz kojih se dobiva ulje zaštićeno oznakom izvornosti moraju dolaziti s registriranih plantaža koje se nalaze na definiranom zemljopisnom području. To moraju biti masline odobrenih sorti i moraju biti uzgojene primjenom praksi utvrđenih u specifikaciji proizvoda.

Ulje se mora ekstrahirati u roku od 48 sati od berbe u registriranim mlinovima koji se nalaze unutar područja proizvodnje i ispunjavaju propisane zahtjeve.

Proces se sastoji od sljedećih koraka:

— Pranje maslina;

— Mljevenje. Mogu se upotrijebiti dvije vrste mlina: drobilica (tradicionalna metoda) ili mehanički mlin (mljevenje bez prekida);

— Miješanje maslinovog tijesta;

— Odvajanje faza. Mogu se primijeniti dvije metode: — tradicionalna metoda, prešanjem, odvajanjem komine i pretakanjem, — metoda kontinuirane ekstrakcije, uz uporabu centrifuga;

— Pohrana.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Ulja s tom oznakom izvornosti moraju se pakirati unutar općina koje čine područje proizvodnje.

Moraju se pakirati u staklene, keramičke ili metalne spremnike ili spremnike od polietilena (PE) zapremnine maksimalno pet litara.

3.6. Posebna pravila za označivanje proizvoda na koji se odnosi registrirani naziv

Postrojenja u kojima se ulje pakira, a koja moraju dobiti potvrdu sukladnosti od nadzornog tijela koje je odabrao Regulatorni odbor, moraju na naljepnicu pakiranja staviti i riječi Denominación de Origen Protegida „Aceite del Bajo Aragón” (zaštićena oznaka izvornosti „Aceite del Bajo Aragón”) uz numeriranu oznaku koju izdaje Regulatorni odbor i koja omogućuje sljedivost proizvoda stavljenog na tržište.

4. Sažeta definicija zemljopisnog područja

Područje proizvodnje ulja s oznakom izvornosti „Aceite del Bajo Aragón” je „prirodna regija” koja se nalazi na zapadu autonomne zajednice Aragon, između pokrajina Zaragoza i Teruel.

Zemljopisno područje obuhvaća administrativna područja sljedećih općina: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera i Vinaceite.

5. Povezanost sa zemljopisnim područjem

Za proizvodnju ulja „Aceite del Bajo Aragón” smiju se upotrebljavati one sorte koje se tradicionalno uzgajaju na području proizvodnje. Sorte Empeltre i Royal mogu se smatrati autohtonim sortama na temelju postojećih referentnih dokumenata, a sorta Arbequina donesena je u 19. stoljeću iz obližnje Katalonije. Najstariji pisani dokaz o ulju s tog područja nalazi se u pjesmi „Ora maritima” [Morska obala], koju je napisao latinski pjesnik iz četvrtog stoljeća Rufus Festus Avienius i koja se temelji na tekstu iz 550. pr. Kr. U pjesmi „Ora maritima” opisuje se kako su mornari plovili uzvodno rijekom Ebro da bi trgovali s narodom koji je živio uz obale te rijeke i tako nabavljali zalihe ulja, vina i pšenice. Rijeka Ebro u pjesmi se naziva Oleum flumen, odnosno „rijeka ulja”. Ignacio de Asso, koji je 1798. napisao knjigu „Historia de la Economía Política de Aragón” [Povijest političke ekonomije Aragona], često spominje stabla masline u regiji Bajo Aragón.

Ugled koji danas uživa ulje „Aceite del Bajo Aragón” nastao je krajem 19. stoljeća, kad je bogati grad Tortosa, glavno tržište za ulje iz regije Donji Aragón, privuklo velika poduzeća jako zainteresirana za izvlačenje koristi iz kvaliteta lokalnog ulja. Ubrzo nakon toga u općini Alcañiz osnovana su mnoga poduzeća s ciljem dobivanja ulja izravno iz regije Donji Aragon te zaobilaženja Tortose i tamošnje oštre konkurencije. Još jedan važan referentni dokument, ovaj put za ugled ulja „Aceite del Bajo Aragón” početkom 20. stoljeća, je knjiga „Elaboración del Aceite de Oliva” [Proizvodnja maslinovog ulja] koju je 1918. napisao Isidoro Aguiló y Cortés. U prva tri desetljeća 20. stoljeća, ulje „Aceite del Bajo Aragón” bilo je vrlo cijenjeno među gastronomima kao što su bili Teodoro Bardají i Dionisio Pérez. S vremenom je postalo uobičajeno čuti, i izvan područja proizvodnje, da je ulje „Aceite del Bajo Aragón” najbolje maslinovo ulje na svijetu, a s tim se mišljenjem složio i Daniel Magrané u svojoj knjizi „El aceite de oliva en España” [Maslinovo ulje u Španjolskoj] (Espaso Calpe, 1961.).

Područje proizvodnje nalazi se u Donjem Aragonu, odnosno u jugoistočnom dijelu sliva rijeke Ebro, koji se u biti sastoji od dolina rijeka Aguasvivas, Martín, Regallo, Guadalope i Matarraña. Karakteriziraju ga suha klima s neredovitim i malim padalinama i ekstremnim temperaturama, što je posljedica činjenice da je područje okolnim terenom zaštićeno od morskih utjecaja Mediterana i Atlantika, što rezultira klimom kontinentalnog tipa. Osim toga, suhoći pridonosi i prevladavajući snažan sjeveroistočni vjetar cierzo.

Reljef je ravan do blago brdovit, s nadmorskim visinama od 122 metara u Caspeu do 632 metara u Alcorisi. Tlo je vapnenačko s horizontima gipsa i karbonata, što je tipično za jezerske sedimente nastale u uvjetima tople i suhe klime miocenskog razdoblja.

Prosječna godišnja količina padalina kreće se od 327,9 mm u Caspeu do 367,9 mm u Alcañizu. Prosječna godišnja temperatura iznosi oko 14,3 oC u Alcañizu te 15 oC u Caspeu. Prosječna najviša temperatura iznosi 19,9 °C u Alcañizu i 20,6 oC u Caspeu, a prosječna najniža temperatura iznosi 8,8 °C u Alcañizu i 9,3 oC u Caspeu. To upućuju na velike godišnje temperaturne razlike (više od 18 oC). Od ožujka do listopada najviše temperature mogu premašiti 25 °C. Prosječna najviša temperatura u ljetnim mjesecima viša je od 35 oC. Još jedna karakteristika klime tog područja jest „temperaturna inverzija”. U zimskim razdobljima anticiklone niži slojevi zraka su hladniji, što uzrokuje dugotrajne hladne magle, uz najviše temperature niže od 6 °C, dok na višim nadmorskim visinama bez magle najviše temperature mogu porasti iznad 15 °C.

Odgovarajuće tehnike za uzgoj, održavanje tla, gnojidbu, rezidbu i suzbijanje štetnih organizama i bolesti nadopunjuju okoliš koji je zbog svojih zemljopisnih svojstava prikladan za kultivaciju stabala masline.

Upućivanje na objavu specifikacije proizvoda

Specifikacija proizvoda za zaštićenu oznaku izvornosti „Aceite del Bajo Aragón”

(1) SL L 179, 19.6.2014., str. 17.